SKRIFTLIG FORESPØRGSEL E-0920/00

af Theresa Villiers (PPE-DE) til Kommissionen

(25. marts 2000)

Om: Skatte- og afgiftsgrupper

Kan Kommissionen give oplysninger om alle formelle og uformelle grupper og udvalg, der for øjeblikket er aktive på området afgifter og afgiftspolitik på EU-plan?

Kan Kommissionen især oplyse:

(a) disse gruppers sagsområde,

(b) deres sammensætning,

(c) den dato, hvor disse grupper mødtes første gang og

(d) hvilke møder der er planlagt i fremtiden?

Svar afgivet på Kommissionens vegne af Frederik Bolkestein

(10. maj 2000)

Følgende udvalg og arbejdsgrupper fungerer for tiden på skatte- og afgiftsområdet i Kommissionens regi:

- Udvalget vedrørende Merværdiafgift, der består af repræsentanter for de relevante forvaltninger, og som har en tjenestemand fra Kommissionen som formand, er et debatforum for drøftelse af moms-spørgsmål, og det afgiver udtalelse som rådgivende instans i alle spørgsmål om anvendelse af det 6. momsdirektiv. Det blev oprettet på grundlag af artikel 29 i 6. momsdirektiv (77/388/EØF)(1). Udvalget trådte første gang sammen den 23. og 24. november 1977. Næste møde er berammet til 27. juni 2000.

- Punktafgiftsudvalget består af repræsentanter for medlemsstaternes afgiftsforvaltninger, og en tjenestemand fra Kommissionen fører forsædet. Det fungeret som et udvalg, der bistår Kommissionen i dens arbejde med fastsættelse af bestemmelser for anvendelsen af visse bestemmelser i Rådets direktiv 92/12/EØF af 25. februar 1992 om den generelle ordning for punktafgiftspligtige varer, om oplægning og omsætning heraf samt om kontrol hermed(2) (under forskriftsproceduren), og som et forum, der giver medlemsstaterne lejlighed til at drøfte anliggender vedrørende anvendelse og fortolkning af Fællesskabets bestemmelser om punktafgifter. Det mødes tre eller fire gange om året, trådte første gang sammen den 7.-8. maj 1992, og dets næste møde er berammet til 6. og 7. juli 2000.

- Det Stående Udvalg for Administrativt Samarbejde (SCAC), der er sammensat af repræsentanter for de berørte forvaltninger og med en tjenestemand fra Kommissionen som formand, er et forum for drøftelse af administrativt samarbejde. Det behandler gennemførelsen af Rådets forordning (EØF) nr. 218/92 af 27. januar 1992 om administrativt samarbejde inden for området for indirekte skatter(3) og Rådets direktiv 77/799/EØF af 19. december 1977 om gensidig bistand mellem medlemsstaternes kompetente myndigheder inden for området for direkte skatter(4). Det fungerer også som forvaltningsudvalg for Fiscalis-programmet i henhold til Europa-Parlamentets og Rådets beslutning nr. 888/98/EF af 30. marts 1998 om et fællesskabshandlingsprogram til forbedring af afgiftssystemerne i det indre marked (Fiscalis-programmet)(5). SCAC har tre specialiserede underudvalg: SCAF (underudvalget for bekæmpelse af svig), SCAT (underudvalget for uddannelse) og SCIT (underudvalget for informationsteknologi). SCAC blev oprettet ved forordning 218/92 af 27. januar 1992. Det mødtes for første gang den 10. og 11. januar 1992 (selv om et indledende møde fandt sted inden selve oprettelsen af udvalget den 20. og 21. januar 1992). Næste møde er berammet til 11. og 12. juli 2000.

- Skattepolitikgruppen, der består af finansministrenes personlige repræsentanter med den kommissær som formand, der specielt har ansvar for beskatningsspørgsmål, blev oprettet med henblik på at udgøre et forum for uformelle drøftelser af løbende skattepolitiske spørgsmål i forbindelse med Fællesskabets ønsker om at mindske konkurrencefordrejningen på det indre marked, at forebygge en alt for stor udhuling af medlemsstaternes skatteprovenuer og at fremme jobskabelsen. Det mødtes for første gang den 11. marts 1997; den 5. maj 2000 fandt et andet møde sted, og endnu et møde forventes at blive afholdt i juli 2000. Der er nedsat en arbejdsgruppe bestående af repræsentanter for skatteforvaltningerne, der skal se nærmere på de beskatningsordninger, der gælder for supplerende pensionsordninger og livsforsikringsordninger. Denne undergruppe mødtes for første gang den 11. januar 1999 og derefter endnu to gange. For øjeblikket er der ikke berammet yderligere møder.

- Gruppen på højt plan vedrørende overensstemmelse mellem skatte- og toldpolitikken. Denne gruppe har til opgave at undersøge overensstemmelsen mellem told og indirekte beskatning med hensyn til politik og lovgivning, med henblik på at indkredse eventuelle uoverensstemmelser, der skaber vanskeligheder for de erhvervsdrivende og for administrationerne eller en forøget risiko for svig, og at forelægge løsningsforslag. Gruppens sammensætning afhænger af de spørgsmål, der skal drøftes deltagerne er enten på højt plan eller med særlig teknisk indsigt (og samtidig med beføjelser på højt plan) og repræsenterer medlemsstaternes told- og afgiftsforvaltninger, tillige med højtstående repræsentanter for Kommissionens tjenestegrene for told og skat. Det første møde i denne gruppe blev afholdt den 25. juni 1999, og næste møde er berammet til 16. juni 2000.

- Arbejdsgruppe nr. 1, der er sammensat af repræsentanter for medlemsstaternes berørte forvaltninger, og som har en tjenestemand fra Kommissionen som formand, er et rådgivende organ, der bistår Kommissionen med at udarbejde retsakter på moms-området. Det er en uformel arbejdsgruppe, så der var ikke tale om nogen formel nedsættelse af gruppen som sådan. Datoen for det næste møde er endnu ikke fastlagt.

- Arbejdsgruppe nr. 2 vedrørende andre afgifter end moms mødes alt efter behov. Formålet med gruppen er at bistå Kommissionen med at indsamle oplysninger. Næste møde vil blive et fællesmøde med Generaldirektoratet for Miljø vedrørende fiskale midler til nedsættelse af personbilers CO2-emissioner. Gruppen består af embedsmænd fra medlemsstaternes afgiftsforvaltninger og fra visse ikke-statslige organisationer. Dets første møde fandt sted inden 1992, der blev holdt et møde den 10. april 2000, og det næste møde er berammet til marts 2001.

- Arbejdsgruppen vedrørende skattesystemernes opbygning (Structures of the Taxation Systems), den tidligere Kapitel IX-gruppe, blev oprettet i 1994/1995 med det formål sammen med medlemsstaterne at lave opfølgning på kapitel IX (om nedsættelse af de indirekte lønomkostninger) i Kommissionens hvidbog om Vækst, konkurrenceevne og beskæftigelse(6). Gruppen mødes en eller to gange om året, og dens medlemmer kommer fra finansministerierne og somme tider fra socialministerierne. Datoen for næste møde er endnu ikke blevet bekræftet. Det blive et fællesmøde med den af Generaldirektoratet for Beskæftigelse nedsatte arbejdsgruppe vedrørende indikatorer for overvågning af beskæftigelsesstrategien, og mødet vil blive viet drøftelsen af indikatorer for lønskat.

Som imødekommelse af en opfordring til Kommissionen fra ministerside om at foretage in undersøgelse inden for området for selskabsbeskatning har Kommissionen oprettet to uformelle rådgivende ekspertpaneler. Den undersøgelse, der er anmodet om, har to aspekter, og panelerne behandler hver ét aspekt. Det ene

går ud på en undersøgelse af forskellene mellem de effektive selskabsskattesatser i Fællesskabet. Den anden er en drøftelse af de resterende skattemæssige hindringer for grænseoverskridende økonomisk aktivitet inden for det indre marked. Det første panel er sammensat af akademikere og andre eksperter i vurdering af niveauerne for selskabsbeskatning. Det andet panel er sammensat af eksperter fra forretningsverdenen og arbejdsmarkedsparterne på fællesskabsplan (erhvervssammenslutninger, fagforeninger, revisorsammenslutninger osv.). Det første panel mødtes for første gang den 9. juli 1999; datoen for dets næste møde er endnu ikke fastsat. Det andet panel mødtes første gang den 13. juli 1999, og dets næste møde er berammet til 19. maj 2000.

Derudover arrangeres Kommissionen fra tid til anden møder for lederne af told- og skatteadministrationerne og møder for vicedepartementscheferne for indirekte beskatning, hvorunder alle større spørgsmål inden for deres ansvarsområder drøftes, så man sikrer en samordning mellem de to områder. Ved årets udgang vil der sandsynligvis finde et sådant møde sted.

Ud over udvalgene og arbejdsgrupperne, der fungerer i Kommissionens regi, findes der specialiserede arbejdsgrupper på beskatningsområdet, der mødes i Rådet. Dette vil kunne forsyne det ærede medlem med de fornødne oplysninger om disse grupper.

(1) EFT L 145 af 13.6.1977.

(2) EFT L 76 af 23.3.1992.

(3) EFT L 24 af 1.2.1992.

(4) EFT L 336 af 27.12.1977.

(5) EFT L 126 af 28.4.1998.

(6) KOM(94) 219 endelig udg.